ไฟแนนซ์ทูเดย์
โดย...ต้นกล้า
12 เม.ย. 2555

โดย...ต้นกล้า
“ความรู้ สอนให้ถ่อมตน แต่ความโง่เขลา สอนให้เย่อหยิ่ง”
...นานทีสิบปียี่สิบปีจะมีสักหน ที่กรรมการธนาคารทหารไทยที่เป็นผู้แทน “กองทัพ” จะพูดคุยกับผู้ถือหุ้น 
แต่วันที่ 11 เม.ย.ที่ผ่านมา พล.อ.ประยุทธ์ จันทร์โอชา ผู้บัญชาการทหารบก กรรมการธนาคารทหารไทย แหวกม่านประเพณีลุกขึ้นกล่าวในที่ประชุมผู้ถือหุ้นว่า ขอนำเกียรติของตัวเองเป็นประกันว่า จะไม่ทำให้ธนาคารเสื่อมเสียชื่อเสียง 
“ผมไม่ได้ต้องการเรื่องเงินปันผล แต่ผมอยากให้ธนาคารแห่งนี้ไปได้ เพราะชื่อธนาคารนี้คือ ธนาคารทหารไทย นอกจากผมจะเป็นคณะกรรมการ ผู้ถือหุ้น ผมก็ยังเป็นลูกค้าของธนาคารแห่งนี้ด้วย” พล.อ.ประยุทธ์ พูดแบบเปิดอกนายทหารหาญที่บรรดาผู้ถือหุ้นต้องลุกขึ้นปรบมือให้กับท่าที
ว่าแล้ว ที่ประชุมผู้ถือหุ้นได้มีมติอนุมัติจ่ายเงินปันผลเป็นปีที่ 2 ในอัตราหุ้นละ 0.03 บาท รวมเป็นเงินที่ต้องจ่ายปันผล 1,305 ล้านบาท คิดเป็นอัตรา 33% ของกำไรสุทธิ
...สุชาดา กิระกุล รองผู้ว่าการธนาคารแห่งประเทศไทย อรรถาธิบายการอ่อนค่าของค่าเงินบาทในระยะนี้จนหลุดมาอยู่ 31 บาทต่อเหรียญสหรัฐ มะรอมมะร่อแล้วว่ามาจาก 3 ปัจจัยหลัก 
1.ราคาทองคำที่ลดลงมาก ทำให้คนออกจากสินทรัพย์อื่นถือเงินเหรียญสหรัฐเพื่อรอซื้อทองคำ 
2.ความต้องการซื้อเงินเหรียญสหรัฐของผู้นำเข้าของไทยมีมากขึ้น เพราะเห็นค่าเงินบาทเริ่มอ่อนต่อเนื่องตั้งแต่ปลายเดือนที่ผ่านมา 
3.และการขายพันธบัตรและไม่ต่ออายุพันธบัตรไทยของนักลงทุนต่างชาติ 
ม่ายใช่เพราะนโยบายรัฐบาลเด้อ